Mugabe: Abalwa Impi Bengasisoli Ngoba Sabapha Umhlabathi Lemisebenzi
Engakakhulumi emhlanganweni lo, uMugabe uvule ngokusemthweni indawo yokuthumeza imbiko ngemitshina yama computer edolobheni leMutare.
WASHINGTON DC — UMongameli Robert Mugabe uthi abalwa impi yenkululeko akumelanga bathi abaphathwanga kahle libandla leZanu PF ngoba baphiwa umhlabathi lemisebenzi kunhlangothi zikahulumende ezitshiyeneyo. UMugabe ubekhuluma embuthanweni owenzelwe enkundleni ye Sakubva eMutare esabelweni seManicaland. Lumbuthano ngowesibili phansi kohlelo lwebandla kuhlangothi lwabasakhulayo olokukhankasela ukhetho oluthiwa Youth Interface Rally. Sokulungiselelwa ukhetho oluzayo. UMugabe uthi umnyaka lo abantu batshaye inala ngenxa yohlelo lukahulumende olokulima olwe Command Agriculture. Engakakhulumi emhlanganweni lo, uMugabe uvule ngokusemthethweni indawo yokuthumeza imbiko ngemitshina yama computer edolobheni leMutare. Evula lindawo leyo uMugabe uthe ibandla lakhe libambene wagcizelela esithi abafuna ukuthatha isikhundla sakhe kumele balandele indlela ezihlelwe libandla. Uthembise ukuthi uzathinta udaba lolu ngokugcweleyo esekhuluma lozulu eSakubva Stadium. Kazange akhulume ngakho lokhu emhlanganweni wakhe lozulu. Ukuhlaziya loludaba sixoxe lengcwethi ecubungula ezombusazwe, uMnu. Edwin Ndlovu. "Kunzima ukuthi akhankase ngama proper structures ebandla ngoba lidabuke phakathi. Kulabo Mnangagwa ngapha kube labo G40.”